Forseti ASÍ á von á að Sólveig Anna Jónsdóttir tilkynni um afsögn sem annar varaforseti ASÍ fljótlega. Hún býst við að málefni Eflingar verði rædd á fundi miðstjórnar ASÍ á morgun.
Efling er aðildarfélag ASÍ og hefur Sólveig Anna Jónsdóttir, fráfarandi formaður Eflingar, gegnt embætti annars varaforseta. Drífa Snædal, forseti ASÍ, segir að Sólveig Anna hafi ekki enn sagt af sér. Hún á þó von á að það verði fljótlega.
Drífa gerir ráð fyrir því að málefni Eflingar verði rædd á Miðstjórnarfundi ASÍ á morgun. Þar sem Sólveig Anna hefur ekki sagt af sér hefur hún verið boðuð á fundinn. Segi hún af sér eða boði forföll er Agnieszka Ewa Ziolkowska varamaður hennar og situr þá fundinn. Drífa vill ekki svara því hversu lengi ASÍ hefur verið kunnugt um væringar á skrifstofu Eflingar en segir að sambandið ætli ekki að hlutast til um þau mál nema þess verði óskað.
Fréttastofa hefur ítrekað reynt að ná tali af Sólveigu Önnu og Viðari Þorsteinssyni í gær og í dag, án árangurs. Hvorki símtölum né skriflegum skilaboðum hefur verið svarað. Þau hafa hins vegar birt reglulegar færslur á Facebook, bæði um málefni Eflingar og önnur mál.
Sólveig Anna Jónsdóttir hefur ekki sagt af sér embætti annars varaforseta ASÍ en forseti sambandsins á von á að hún tilkynni fljótlega um afsögn. Mál Eflingar verða til umræðu á miðstjórnarfundi ASÍ á morgun. 